Polisiebeampte deur sy bevelvoerder doodgeskietArgieffoto: Kent Williamson ŉ 31-jarige polisiebeampte wat in ŉ sakeroof in KwaZulu-Natal betrokke was, is deur sy bevelvoerder doodgeskiet. Kol. Thembeka Mbhele, woordvoerder van die polisie, het gesê die beampte en ŉ medepligtige het Woensdag ŉ onderneming in Durban beroof en per motor op die vlug geslaan. “Veiligheidswagte het agter hulle aangejaag en kon daarin slaag om hulle vas te trek. Die gesteelde goedere en toerusting wat gebruik word vir rooftogte is in hul besit gevind,” het Mbhele gesê. Die polisiebeampte, wat aan die Sydenham-polisie verbonde was, se bevelvoerder is daaroor ingelig. Die bevelvoerder het die beampte na laasgenoemde se huis in Westville vergesel om beslag te lê op sy vuurwapen. “Die verdagte [polisiebeampte] kon daarin slaag om sy vuurwapen in die hande te kry en het dit op die bevelvoerder gerig. Die bevelvoerder het toe glo in die rigting van die verdagte geskiet en hom noodlottig gewond,” het Mbhele gesê. Bheki Langa, die waarnemende provinsiale polisiekommissaris, het gesê hulle was teleurgesteld om vas te stel dat ŉ polisiebeampte betrokke was by misdaad. “Dit is jammer dat hy sy lewe verloor het as gevolg daarvan.”